Gödöllőn rendezik meg a hétvégén az Országos Táncjáték Fesztivált - hir3.hu
2013.11.13. 05:41 | Szerző: MTI
A fesztivál az alapfokú művészeti iskolák és az iskolarendszeren kívüli táncművészeti nevelés legjelentősebb szakmai seregszemléje. Műfaji és korosztályi megkötés nélkül színvonalas bemutatkozási lehetőséget kínál a profi és amatőr tánccsoportoknak egyaránt - olvasható az összegzésben.
A szombaton kezdődő fesztiválra eddig több tucat társulat, kisebb csoport jelentkezett rövid programokkal és egybefüggő dramaturgiai egységet alkotó egyfelvonásosokkal. A produkciókat öttagú szakmai zsűri értékeli és kategóriánként díjazza.
A Táncpedagógusok Országos Szövetségének közleménye arra is felhívja a figyelmet, hogy a szabadidős táncoktatásnak nemcsak a művészeti nevelésben van kiemelkedő szerepe, hanem a mozgáskoordináció és a test erősítésében, fejlesztésében is.
Mint írták, különösen megnövekedett a figyelem a táncoktatás iránt azt követően, hogy a közoktatásban a mindennapos testnevelés egyik alternatívája lehet.